Amaphoyisa

Amaphoyisa noma onoNgqayi (noma oNgqo) bayindikimba emisiwe yabantu abagunyazwe ngumbuso, ngenjongo yokuphoqelela ukugcinwa komthetho, ukuqinisekisa ukuphepha, impilonhle nempahla yezakhamuzi, kanye nokuvimbela ubugebengu nezibhelu ebantwini. Amandla abanawo ngokusemthethweni ahlanganisa ukubopha nokusebenzisa imphoqo evunyelwe ngumbuso ngokunika wona wodwa igunya lodlame. Leli bizo livame ukuyamaniswa nemibutho yonongqayi yezifunda ezinikwe igunya lokusebenzisa amandla wamaphoyisa ngaphakathi kwendandawo abanesibopho kuyo noma echasiswe ngokomthetho. Imibutho yonongqayi ivame ukuchasiswa njengehlukile kweyezempi nekwezinye izinhlangano ezibandakanyekayo ekuvikeleni umbuso kubabhozomeli bezizwe; kodwa, izigaba zezihonga nombutho wezempi nazo zinegunya lokuphoyisa umphakathi. Imibutho zamaphoyisa ngokuvamile iwumkhakha wezinkonzo zomphakathi, futhi ixhaswa ngentela. Ukuphoqelelwa komthetho ingxenye yobuqhebeqhebe bokuphoyisa. Ukuphoyisa kuhlanganisa uyaca lobuqhebeqhebe Ezimeni ezihlukene, kodwa obuseqhulwini ukugcinwa kokuthula. Kwamanye amazwe, ekhulwini le-18 nele-19, ubuqhebeqhebe bamaphoyisa babuhlanganisa nokugcina izigaba zabantu zihlukene nokuvikela impahla yangasese. Imibutho yamaphoyisa seyigxwele yonke indawo enkathini yamanje. Kodwa iqhaza lawo libuye libe nezigigaba njengoba amanye enza inkohlakalo, engamaphoyisa anesihluku, futhi kwezinye izikhathi eyisandla sabomashiqela nondlovukayiphikiswa. Umbutho wamaphoyisa ungabizwa ngokuthi umnyango wamaphoyisa, inkonzo yamaphoyisa, uphiko lwamaphoyisa, uphiko olulwa nobugebengu, izinhlaka zezomthetho. Amalunga wombutho abizwa amaphoyisa namanye amagama achaza izikhundla zawo, afana neNgqovolo, uSigaxamabhande, uMsengi, uMvivi noma uMkhuzi, kuhlanganisa nezinhlomeli noma omantshingelane. Kunamagama amaningi asemgwaqeni asetshenziswayo wamaphoyisa. Amagama wakudala, amanye masha futhi amanye akusaziwa nokuthi uMsukagama wawo wawuthini. Ngokwesibonelo, ngesiZulu kukhona amagama afana noQonda, abohada, abo-4 njll. uMsukagama Elithi iphoyisa/amaphoyisa ibizomfakela elivela kwelisiNgisi elithi police elalinemiqondo ehlanganisa 'umuzi, umbuso, umphakathi', nalo elisuselwa kwelesiFulentshi police (elisho 'ukuthula emphakathini'), nalo elivela kwelesiLathini elithi politia, elaliwumfakela wegama lesiGriki elithi (πολιτεία politeia) elisho 'isakhamuzi, uhulumeni,', elalisuselwa kwelithi (πόλις polis) elisho 'inxuluma'. Uqhiwu lezikhundla eNingizimu Afrika INgqovolo - Constable USigaxamabhande - Sergeant INdunayeshumi - Warrant Officer IPhini leNdunayekhulu - Lieutenant INdunayekhulu - Captain UMsengi oyiphini - Lieutenant Colonel UMsengi - Colonel UMvivi - Brigadier ISekelamkhuzi oyiphini - Major General UMkhuzi oyiphini - Lieutenant General ISekela Mkhuzi - Deputy General UMkhuzi - National Commissioner Amaphatho